
Dunaszekcső Községi Önkormányzat Képviselő-testülete

8/2002.

Jegyzőkönyv

Készült a Dunaszekcső Községi Önkormányzat Képviselő-testülete 2002. október 1. napján megtartott üléséről.

Jelen vannak:  Hegedüs György polgármester

                          Tóth András alpolgármester

     Bán Ferencné

     Faller János

    Guzsván Lajosné

    Hauk Zsolt 


    Hetényi Ádám

    Molnár Árpád

    Szödényi István

    Witt Józsefné képviselők

                              Pest Éva jegyző



Hegedüs György polgármester köszönti a megjelenteket, ebben a körben utoljára. A mai ülést rövidre tervezte, ünnepélyes, búcsú ülésnek szánta, de azért az időközben felmerült napirendekben döntést is kell hoznia a testületnek. Megállapítja az ülés határozatképességét, mert a 10 fő megválasztott képviselő az ülésen hiánytalanul megjelent.

Javaslatot tesz a napirendi pontokra, melyeket a testület vita nélkül az alábbiak szerint elfogad:

1.) Lejárt határidejű határozatok, a két ülés között történt fontosabb események

Előterjesztő: Hegedüs György polgármester

2.) A BURSA HUNGARICA ösztöndíjpályázat elbírálása

Előterjesztő: Hegedüs György polgármester

3.) A választási ciklus lezárása

Előterjesztő: Hegedüs György polgármester

NAPIREND TÁRGYALÁSA

1.napirendi pont:  A lejárt határidejű határozatokkal kapcsolatban a polgármester elmondja, hogy az előző ülésen hozott vissza nem térítendő támogatásokról szóló döntésekből 1 család a holnapi napon veszi fel a támogatást, a másik kettő majd csak később az adásvétel megkötése után.

A Polgárőrség szervezése folyamatos. Megtartották az első összejövetelüket, ahol megválasztották a vezetőket és a kötelezően megválasztandó szerveket. Az elnök Vörös László, a két elnökhelyettes: Török János és Martina Mihály. Sok adminisztrációs feladatot is el kell végezniük, ezért titkárt is választottak az ő személyében, és számvizsgáló bizottsági tagokat is megválasztottak. Jelen pillanatban 17 személyből áll a polgárőrség. Remélhetőleg a tagok száma emelkedni fog.

Az önkormányzat árvízi költségeinek fedezete megérkezett a számlánkra, az eddig nem teljesített számlákat azonnal át is utaltuk. Az árvíz legnehezebb napjai ünnepre, munkaszüneti napokra estek, a fizikai állomány be volt rendelve, ezért az elszámolható költségekből a brigád tagjai „pénzjutalomban” részesültek. Ezeket a nehéz napokat nem lehetett egy „köszönöm”-mel elintézni.

Guzsván Lajosné: A lakosság mikor kapja meg a kárenyhítési összeget?

Pest Éva  : Erről egyenlőre nincs információnk.

Hegedüs György: Az egyetlen amiről tudunk, hogy szeptember 27-én tárgyalt a Kormány a kárenyhítésről.

Hetényi Ádám: Kérése, hogy a Polgárőrség a járőrözése során ejtse útba az iskola udvarát is, mert ott rendszeresen nyoma van annak, hogy illegálisan idegenek tartózkodnak éjszaka. Megpróbálták megfogni őket, de ez sajnos nem sikerült.

Guzsván Lajosné: Nagy valószínűséggel fiatalok, gyerekkorúak lehetnek. Nem hiányoznak otthon a szülőknek?

Az első napirenddel kapcsolatban további hozzászólás nem hangzott el, a testület 10 szavazattal 0 ellenében a következő határozatot hozta:

62/2002.(X.01.)Kt.számú határozat

a lejárt határidejű határozatokról és a két ülés között történt fontosabb eseményekről

A képviselő-testület a lejárt határidejű határozatokról és a két ülés között történt fontosabb eseményekről szóló beszámolót elfogadja.

2.napirendi pont: Hegedüs György polgármester elmondja, hogy az ösztöndíj pályázatra eddig 6 kérelem érkezett. Testületi döntés nélkül nincs támogatás, de  kérelmek még várhatóak. Az elmúlt évben is a testület csak a főbb feltételeket határozta meg, jövedelmi határ nélkül. Kérése most is ugyanaz, és felhatalmazást kér arra, hogy a mai határozat alapján továbbítsa a kérelmeket, valamennyit önkormányzati támogatással. A támogatás összegére javasol minden felsőfokú oktatási intézmény - kérelmet és igazolásokat benyújtó -  dunaszekcsői hallgatójának 4000 Ft-ot. 

A testület vita nélkül 10 szavazattal 0 ellenében a következő határozatot hozta:

63/2002.(X.01.)Kt.számú határozat

a Bursa Hungarica Felsőoktatási Ösztöndíj pályázatról

A képviselő-testület a Bursa Hungarica Felsőoktatási Ösztöndíj pályázatban továbbra is részt kíván venni, és minden dunaszekcsői felsőoktatási intézményi hallgatónak – aki benyújtja a kérelmet az igazolással – 4000 Ft támogatást biztosít.

Felhatalmazza a testület a polgármestert, hogy befogadja és továbbítsa a beérkezett kérelmeket és az önkormányzati támogatás utalásáról gondoskodjon. 

Határidő: 2002-2003  oktatási év 10 hónapja

Felelős:  Hegedüs György polgármester

3.napirendi pont:  Hegedüs György polgármester a meghívóval együtt kiküldte az általa, a 4 év munkáját tartalmazó írásos összefoglalót. (A jegyzőkönyv melléklete.)

Szóbeli kiegészítésként még egyszer megköszöni a képviselők 4 éven keresztül végzett munkáját. Ennek a testületnek ez az utolsó ülése, és ezen alkalommal szerény ajándékkal és vacsorával is meg kívánja köszönni a tevékenységüket.

Hegedüs György polgármester átadja valamennyi képviselőtársának az ajándékot és ezek után, több napirend nem lévén, az ülést berekesztette.

kmf.

Hegedüs György                                                                                          Pest Éva  

  polgármester                                                                                                jegyző

